Ľudmila Mešková

**Ľudmila Mešková** rod. **Kvačkajová ** (* 1. december 1948, Banská Bystrica) je vysokoškolská pedagogička, lingvistka.

## Životopis
V roku 1964–1967 študovala na SVŠ v Banskej Bystrici, 1967–1973 absolvovala štúdium na Filozofickej fakulte UK v Bratislave (odbor francúzština-ruština) a v rokoch 1971-1972 štúdium na Filozofickej fakulte Univerzite v Grenobli (Francúzsko), odbor  francúzsky jazyk a literatúra, 1973 PhDr., 1988 CSc. 1997 habilitovala. 

V roku 1977, 1980 a 1989 získala certifikáty o úspešnom absolvovaní metodických kurzov vo vtedajšom Medzinárodnom inštitúte pedagogického štúdia (CIEP) v Sévres-Paríži. Obdržala certifikát  o absolvovaní stáže a obhájení práce *Trvalo udržateľný rozvoj cestovného ruchu* (1994) a certifikát* Tréning manažérskych zručností funkcionárov UMB* (1998). 

Absolvovala niekoľko študijných pobytov na rôznych európskych univerzitách. V roku 1973-1976 pracovala v SAV v Bratislave na odd. medzinárodnej výmeny publikácií, na Katedre jazykov v Banskej Bystrici ako asistentka francúzskeho jazyka (1974-1976) a ako odborná asistentka francúzskeho jazyka (ved. odd. francúzskeho  jazyka, 1976-1992). Od roku 1992 je vedúcou Katedry cudzích jazykov na  EF UMB v Banskej Bystrici]. Od roku 2000 prednáša francúzsku frazeológiu a vedie semináre z odborného prekladu na Filologickej fak. UMB v Banskej Bystrici. Ako hosťujúca doc. prednáša odbor interkultúrnu komunikácia na Vysokej škole technológie a obchodu ESTA v Belforte (Francúzsko, od roku 1999). Od roku 1997 je vedúcou redaktorkou zborníka *Acta Linguistika* (EF UMB v Banskej Bystrici). 

Výsledky svojej vedeckovýskumnej činnosti prezentovala na medzinárodných konferenciách. Publikovala vedecké štúdie najmä z francúzskej frazeológie, odborné články, recenzie publikácií a slovníkov, populárnonáučné články v domácich i zahraničných zborníkoch a časopisoch. 

Od roku 1974 je evidovanou prekladateľkou Slovenského literárneho fondu, od 1999 členkou Jednoty tlmočníkov a prekladateľov a od 2000 členkou Európskej frazeologickej spoločnosti (EUROPHRAS).

Jej manželom je Pavel Meško.

## Ocenenie
* Roku 1981 získala Cenu rektora VŠE, 2001 jej francúzska vláda udelila vyznamenanie Rytiera rádu Akademických paliem. 

## Dielo
* *Francúzsky jazyk*, Bratislava roku 1980
* *Ruská textová učebnica pre poslucháčov ekonomiky cestovného ruchu a spoloč. stravovania* (spoluaut.), Bratislava 1977
* *Ruské odb. texty pre poslucháčov Fak. ekonomiky cest. ruchu, spoloč. stravovania a služieb* (spoluaut.), Bratislava 1981
* *Francúzsky jazyk - odb. texty pre študentov ekonomiky cestovného ruchu, spoloč. stravovania a služieb* (spoluaut.), Bratislava 1987
* *Francúzsko-slovenský a slovensko-francúzsky slovník cestovného ruchu spoloč. stravovania* (spoluaut.), Bratislava, 1985
* *Francúzsko-slovenský a slovensko-francúzsky výkladový slovník finančných termínov* (spoluaut.), Banská Bystrica, 2000
* *La communication entre les professionnels français et slovaques – différences interculturelles*in: TRANS. Internet-Zeitschrift für Kulturwissenschaften. No. 17/200, marec 2010
* *Les Universités en Europe centrale, 20 ans après*, vol.2: *Économie et Management*, Bruylant, 2011 ISBN 978-2-8027-2934-1
* *Management de la diversité culturelle : quels enjeux en Europe ?* / *The Management of Cultural Diversity: What are the Stakes in Europe?*, Bruylant, 2012 ISBN 978-2-8027-3560-1

## Literatúra
* Kto bol kto v Banskej Bystrici v roku 2001

## Externé odkazy
* 



Mešková Ľudmila
Kategória:Slovenskí jazykovedci